Drukgroep wil vakansiedag vir ‘voorouers’ hêFoto:Pixabay Nog ŉ vakansiedag is dalk op hande indien die Kongres van Tradisionele Leiers van Suid-Afrika (Kontralesa) sy sin kry. Kontralesa is in die proses om die regering te oortuig om sogenaamde Voorouerdag, wat op 8 Mei gevier word, tot ŉ openbare vakansiedag te verklaar. Dié dag beoog om Afrikane se spiritualiteit te vier en hul voorouers in die proses te vereer. Zolani Mkiva, sekretaris van Kontralesa, sê die drukgroep het reeds verlede jaar 8 Mei tot Voorouerdag verklaar, maar vanjaar besluit om dit ŉ amptelike instelling te maak. “Die datum het reeds betekenis, maar nou moet dit ŉ erkende openbare vakansiedag word, waaraan almal kan deelneem,” het Mkiva aan Maroela Media gesê. Suid-Afrika het reeds 12 amptelike vakansiedae, maar Mkiva glo daar is plek vir nóg een. Zolani Mkiva. (Foto: PMG) “Ons stel ŉ boeiende saak, so geen regering wat by sy volle verstand is, sal so ŉ versoek van die hand wys nie.” Mkiva sê hulle stuur tans briewe aan ŉ aantal ministers om hulle van hul saak te oortuig. Ondersteuning word ook onder lede van die publiek gewerf. Sou hulle genoeg ondersteuning inwin, kan hulle genooi word om ŉ voorlegging aan die parlement te maak. Hoewel die dag nie eenvormigheid afdwing of enige Suid-Afrikaner uitsluit nie, meen Mkiva dat dit spesifiek op Afrikane van toepassing is. “Afrikane word aangemoedig om hierdie dag as een van herbesinning te beskou, waar hul voorouers in ooreenstemming met hul kulturele gebruike vereer word. Dit is hul plig om hul voorouergeslagte se hoop, drome, doelwitte en selfs vrese voort te sit,” sê hy. “Dit sal ŉ dag wees wat die diversiteit van Suid-Afrika ten toon stel.” Volgens Mkiva verwag Kontralesa dat die regering nie sy versoek sal teenstaan nie, maar dat daar eerder teenstand van sekere godsdienstige groepe sal wees. “Dié groepe het vantevore Afrikane se spiritualiteit onderdruk, maar dié proses kan hulle nietemin ook insluit en meer van ons gebruike leer,” meen Mkiva.